CELEX: 62019TN0498
Language: el
Date: 2019-07-09 00:00:00
Title: Υπόθεση T-498/19: Προσφυγή της 9ης Ιουλίου 2019 — Banco Cooperativo Español κατά ΕΣΕ

16.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/37
            
         
      Προσφυγή της 9ης Ιουλίου 2019 — Banco Cooperativo Español κατά ΕΣΕ
      (Υπόθεση T-498/19)
      (2019/C 312/30)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Banco Cooperativo Español, SA (Μαδρίτη, Ισπανία) (εκπρόσωποι: D. Sarmiento Ramírez-Escudero και J. Beltrán de Lubiano Sáez de Urabain, δικηγόροι)
      
         Καθού: Ενιαίο Συμβούλιο Εξυγίανσης
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  κυρίως, να κηρύξει άκυρη την προσβαλλόμενη απόφαση·
               
            
                  —
               
               
                  επικουρικώς,
                  
                              α.
                           
                           
                              να κηρύξει ανεφάρμοστα τα άρθρα 12 και 14 του κατ’ εξουσιοδότηση κανονισμού 2015/63 υπό τους αναφερόμενους στην παρούσα προσφυγή όρους, και
                           
                        
                              β.
                           
                           
                              να κηρύξει άκυρη την προσβαλλόμενη απόφαση, και
                           
                        
            
                  —
               
               
                  εν πάση περιπτώσει, να καταδικάσει το Ενιαίο Συμβούλιο Εξυγίανσης στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η παρούσα προσφυγή στρέφεται κατά της απόφασης του Ενιαίου Συμβουλίου Εξυγίανσης, της 16ης Απριλίου 2019 (SRB/ES/SRF/2019/10), σχετικά με τον υπολογισμό της εκ των προτέρων συνεισφοράς στο Ενιαίο Ταμείο Εξυγίανσης για την περίοδο συνεισφοράς 2019.
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Ο πρώτος λόγος αφορά παράβαση του άρθρου 12.2 και του κατ’ εξουσιοδότηση κανονισμού (ΕΕ) 2015/63 της Επιτροπής (1)
                  
                  
                              —
                           
                           
                              Υποστηρίζεται συναφώς ότι τα άρθρα 12 και 14 του κατ’ εξουσιοδότηση κανονισμού έχουν την έννοια ότι το θεσμικό σύστημα προστασίας το οποίο δημιουργήθηκε το 2018 πρέπει να αναγνωριστεί για τους σκοπούς του υπολογισμού της εκ των προτέρων συνεισφοράς στο Ενιαίο Ταμείο Εξυγίανσης για την περίοδο συνεισφοράς 2019.
                           
                        
            
                  2.
               
               
                  Ο δεύτερος λόγος, ο οποίος προβάλλεται επικουρικώς, αφορά ένσταση ελλείψεως νομιμότητας σύμφωνα με το άρθρο 277 ΣΛΕΕ, με σκοπό το Γενικό Δικαστήριο να κηρύξει ανεφάρμοστα τα άρθρα 12 και 14 του κατ’ εξουσιοδότηση κανονισμού λόγω παράβασης του άρθρου 103, παράγραφοι 2 και 7, της οδηγίας 2014/59/ΕΕ (2)
                  
                  
                              —
                           
                           
                              Υποστηρίζεται συναφώς ότι, σε περίπτωση που τα άρθρα 12 και 14 του κατ’ εξουσιοδότηση κανονισμού ερμηνευθούν υπό την έννοια ότι το θεσμικό σύστημα προστασίας το οποίο δημιουργήθηκε το 2018 δεν πρέπει να αναγνωριστεί για τους σκοπούς του υπολογισμού της εκ των προτέρων συνεισφοράς στο Ενιαίο Ταμείο Εξυγίανσης για την περίοδο συνεισφοράς 2019, τα εν λόγω άρθρα του κατ’ εξουσιοδότηση κανονισμού είναι αντίθετα στο άρθρο 103, παράγραφοι 2 και 7, της οδηγίας 2014/59/ΕΕ, καθόσον δεν λαμβάνουν υπόψη τους περιορισμούς κατά την ανάθεση εξουσιών στην Επιτροπή βάσει των οποίων (i) οι συνεισφορές στο Ενιαίο Ταμείο Εξυγίανσης πρέπει να προσαρμόζονται ανάλογα με το προφίλ κινδύνου της οντότητας που συνεισφέρει και (ii) οι συνεισφορές στο Ενιαίο Ταμείο Εξυγίανσης πρέπει να λαμβάνουν υπόψη τη συμμετοχή σε θεσμικό σύστημα προστασίας.
                           
                        
            
         (1)  Κατ’ εξουσιοδότηση κανονισμός (ΕΕ) 2015/63 της Επιτροπής, της 21ης Οκτωβρίου 2014, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγίανσης (ΕΕ 2016, L 233, σ. 1).
      
         (2)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012.